**Α’ Δημόσιο Νηπιαγωγείο Λεμεσού**

**Σχολική Χρονιά 2022-2023**

**Ημερήσιος Προγραμματισμός**

**Γνωστικό Αντικείμενο:** Κοινωνικές Σπουδές

**Θεματική Ενότητα:** Συναισθήματα

**Άξονας**: Ηθικό περιεχόμενο

**Μάθημα:** «Αναγνωρίζω και μετασχηματίζω δημιουργικά τον φόβο»

**Τάξη:** Μικτή Προδημοτική (Προδημοτική, Υποχρεωτική Προδημοτική, Β’ και Γ’ Κατηγορία)

**Νηπιαγωγός:** Μαρκέλλα Πιτσιλλίδου

**Αριθμός Φακέλου:** 15893

**Ημερομηνία:** 04/11/2022

**ΣΧΕΔΙΟ ΜΑΘΗΜΑΤΟΣ**

**ΓΕΝΙΚΟΣ ΣΚΟΠΟΣ:** Τα παιδιά, μέσα από τη μικρή ιστορία «Ο Φοίβος και η Φάλαινα» να έρθουν σε επαφή με το συναίσθημα του φόβου και να είναι σε θέση να το αναγνωρίζουν, να το ονομάζουν και να το μετασχηματίζουν δημιουργικά.

**ΤΟΜΕΙΣ ΑΝΑΠΤΥΞΗΣ**

**ΕΠΙΔΙΩΞΕΙΣ:**

**Α. Προσωπική και Κοινωνική Συνειδητοποίηση**

**Τα παιδιά να:**

1. Γνωρίζουν τις δυνατότητές τους.
2. Δείχνουν ενδιαφέρον σε νέες εμπειρίες και γνώσεις.
3. Συνεργάζονται με άλλα παιδιά σε διάφορα πλαίσια.
4. Αλληλεπιδρούν και να επικοινωνούν με άλλα παιδιά για την υλοποίηση ενός κοινού στόχου.

**Β. Συναισθηματική Ενδυνάμωση**

**Τα παιδιά να:**

1. Αναγνωρίζουν τα διάφορα συναισθήματα, όπως για παράδειγμα σε εκφράσεις προσώπου, εικόνες, κούκλες.
2. Ονομάζουν ή/και να αναγνωρίζουν τα δικά τους συναισθήματα.
3. Εκφράζουν μη λεκτικά τα συναισθήματά τους.
4. Ορίζουν μη λεκτικά ή/και λεκτικά τα διάφορα συναισθήματα.
5. Επεξηγούν πότε λαμβάνουν χώρα τα διάφορα συναισθήματα, κατανοώντας ότι κάποιες φορές για τα ίδια γεγονότα νιώθουμε διαφορετικά συναισθήματα.
6. Κατανοούν την προοπτική των άλλων παιδιών ή των ενηλίκων.

**Γ. Κινητικές Ικανότητες**

**Τα παιδιά να:**

1. Συντονίζουν τις κινήσεις τους.
2. Συσχετίζουν τις βασικές κινήσεις τους με ρυθμό ή μουσική.
3. Χειρίζονται μικρά εργαλεία, αντικείμενα και υλικά.

**Δ. Νοητική Ενδυνάμωση**

**Τα παιδιά να:**

1. Αλληλεπιδρούν με το περιβάλλον και να συλλέγουν πληροφορίες.
2. Περιγράφουν συμβολικές και αφαιρετικές έννοιες με ποικίλα μέσα έκφρασης.
3. Ομαδοποιούν/ταξινομούν, χρησιμοποιώντας και αναφέροντας κριτήριο/α.
4. Σειροθετούν αντικείμενα και καταστάσεις, χρησιμοποιώντας λογικό συλλογισμό.
5. Εμπλέκονται σε δοκιμή και πειραματισμό στην προσπάθεια επίλυσης προβλημάτων.
6. Εκφράζουν τις σκέψεις τους με πολλαπλούς τρόπους.
7. Εμπλέκονται σε συμβολική αναπαράσταση αντικειμένων, προσώπων και καταστάσεων.
8. Μετασχηματίζουν αντικείμενα και υλικά ανάλογα με τους ρόλους τους.
9. Οργανώνουν και να εκφράζουν τη σκέψη τους.
10. Συμμετέχουν ως ενεργοί ακροατές σε συζητήσεις.
11. Συμμετέχουν και να συμβάλλουν σε συζητήσεις με πολλούς αποδέκτες για θέματα ενδιαφερόντων τους ή που προκύπτουν από προβληματισμό για ένα θέμα.
12. Συζητούν ηθικά ζητήματα που σχετίζονται με τον Θεό, τον εαυτό τους, τον συνάνθρωπό τους και την υπόλοιπη φύση.
13. Συγκρίνουν και να ταξινομούν αντικείμενα σύμφωνα με κάποιο χαρακτηριστικό/κριτήριο ή ιδιότητά τους.
14. Αναγνωρίζουν, να περιγράφουν και να επεκτείνουν μοτίβα.

**ΜΕΣΑ-ΥΛΙΚΑ:**

* Κουτί με διάφορα αντικείμενα από τη μικρή ιστορία «Ο Φοίβος και η Φάλαινα».
* Φάκελοι διαφορετικών χρωμάτων με περιεχόμενο εικόνες από την ιστορία που παρουσιάζουν τους φόβους του Φοίβου.
* 12 πλαστικοποιημένα πινακάκια στο σχήμα της Γαλάζιας Φάλαινας.
* 12 φάκελοι με εικόνες που δείχνουν φοβισμένες εκφράσεις προσώπων ή καταστάσεις που προκαλούν φόβο και εικόνες που δείχνουν άλλα συναισθήματα.
* Πλαστικοποιημένοι ήρωες της ιστορίας (για καρεκλίτσες και τραπεζάκια).
* Ζάρι με χρώματα στις έδρες του.
* 6 χρωματιστοί φάκελοι με περιεχόμενο οδηγίες για 6 δραστηριότητες.
* Εικόνες με καταστάσεις φόβου και χαράς.
* Κάρτα όπου αναγράφεται η λέξη «φόβος».
* Καρτέλες με τις λέξεις του τίτλου της ιστορίας.
* Κομμάτια για συναρμολόγηση της Γαλάζιας Φάλαινας.
* Εξώφυλλα παραμυθιών που παρουσιάζουν ζώα που φοβούνται.
* Πώματα με γράμματα.
* Φύλλα εργασίας.
* Χρωματιστά μολύβια, παστέλς, ψαλίδια, κόλλες και γόμες.
* Εικόνες χαράς και φόβου για μοτίβα.
* Κομμάτια παζλ με εικόνες που παρουσιάζουν καταστάσεις φόβου.
* Χρωματιστά κουτιά.
* Χαρτόνι με 2 στήλες (στη μια στήλη υπάρχουν 4 αριθμημένες εικόνες καταστάσεων που προκαλούν φόβο).
* Εικόνες με τρόπους διαχείρισης του φόβου.
* Φωτοτυπημένο φιλμ.
* Κομμάτια μαλακού δαπέδου.
* Μουσική.

**ΠΡΟΫΠΑΡΧΟΥΣΕΣ ΓΝΩΣΕΙΣ:**

* Αφήγηση και επεξεργασία της μικρής ιστορίας «Ο Φοίβος και η Φάλαινα».
* Συναισθήματα Χαρά και Λύπη.
* Ομαδοποίηση με βάση ένα κριτήριο.
* Μοτίβο ΑΒ.
* Βασικά χρώματα.

**ΔΙΑΡΚΕΙΑ:** 40 λεπτά

**ΑΡΙΘΜΟΣ ΠΑΙΔΙΩΝ:** 23

**ΠΟΡΕΙΑ ΔΙΔΑΣΚΑΛΙΑΣ:**

1. **ΑΦΟΡΜΗΣΗ (5 λεπτά):** Η νηπιαγωγός παρουσιάζει ένα κουτί στα παιδιά, τυλιγμένο με ωραίο περιτύλιγμα και τους λέει ότι ούτε η ίδια γνωρίζει πως βρέθηκε στην τάξη. Τους δίνει χρόνο να κάνουν υποθέσεις για το περιεχόμενό του και ανοίγοντάς το, βρίσκουν μέσα διάφορα αντικείμενα (γυαλιά, μπάλα, κεράσια, βιβλίο με θηλαστικά, φιγούρες θηλαστικών -ελέφαντας, καμηλοπάρδαλη, ποντίκι, μαϊμού-, γαλάζια χρώματα και παστέλς, σκάλα, τηλεσκόπιο, καροτσάκι για ψώνια, καρδιά, φύλλα). Η νηπιαγωγός τους ρωτά ποιον τους θυμίζουν τα αντικείμενα και τι θυμούνται πολύ χαρακτηριστικά γι’ αυτόν. Καταλήγοντας στο ότι ο Φοίβος ήταν ένα αγοράκι που φοβόταν, η νηπιαγωγός τους αποκαλύπτει έναν φάκελο με ένα μήνυμα από τον Φοίβο, ο οποίος τους λέει πως μπορεί να τους βοηθήσει να ξεπεράσουν και τους δικούς τους φόβους, εάν τον ακολουθήσουν σε ένα ταξίδι δοκιμασιών και τους παρουσιάζει έτσι την 1η δοκιμασία.
2. **ΔΟΚΙΜΑΣΙΑ 1η - ΔΡΑΣΤΗΡΙΟΤΗΤΑ ΣΤΗΝ ΟΛΟΜΕΛΕΙΑ (5 λεπτά):** Σε ένα καλαθάκι, υπάρχουν φάκελοι διαφορετικών χρωμάτων. Κάθε φάκελος περιέχει μια εικόνα, η οποία απεικονίζει έναν από τους φόβους του Φοίβου. Τα παιδιά δημιουργούν ομάδες. Κάθε ομάδα σηκώνεται, επιλέγει ένα φάκελο και καλείται, αφού δει την εικόνα, να την αναπαραστήσει με το σώμα και την έκφραση του προσώπου (μπορεί να χρησιμοποιηθούν και κάποια αντικείμενα από την προηγούμενη δραστηριότητα), ούτως ώστε τα παιδιά που κάθονται, να διαβάσουν την παγωμένη εικόνα και να μαντέψουν ποιον από τους φόβους του Φοίβου δείχνει. Η δραστηριότητα επαναλαμβάνεται με τους υπόλοιπους φακέλους και όσα από τα παιδιά θέλουν να συμμετέχουν. Μετά από κάθε μαντεψιά, τα παιδιά δίνουν ιδέες σχετικά με τεχνικές διαχείρισης του συγκεκριμένου είδους φόβου (δηλαδή για να μην φοβάται το σκοτάδι στην αποθήκη, θα μπορούσε να παίρνει μαζί του ένα φακό).
3. **ΔΟΚΙΜΑΣΙΑ 2η - ΔΡΑΣΤΗΡΙΟΤΗΤΑ ΣΕ ΖΕΥΓΑΡΙΑ (5 λεπτά):** Τα παιδιά, καλούνται να συνεργαστούν σε ζευγάρια και κάθε ζευγάρι, να ψάξει στην τάξη να βρει από ένα κρυμμένο φάκελο. Ακολούθως, τα ζευγάρια επιστρέφουν στη θέση τους και παίρνουν από ένα πλαστικοποιημένο πινακάκι στο σχήμα της γαλάζιας φάλαινας (φιγούρας του παραμυθιού) και τον φάκελο που εντόπισαν, ο οποίος περιέχει διάφορες εικόνες. Τα παιδιά καλούνται να συνεργαστούν και να κολλήσουν στο πινακάκι μόνο τις εικόνες που δείχνουν φοβισμένες εκφράσεις προσώπων ή καταστάσεις που προκαλούν φόβο.
4. **ΔΡΑΣΤΗΡΙΟΤΗΤΑ ΔΙΑΧΩΡΙΣΜΟΥ ΣΕ ΟΜΑΔΕΣ:** Το κάθε παιδί έχει κολλημένο στην καρέκλα του ένα ήρωα του παραμυθιού (Φοίβος, Φάλαινα, Ρόζη, κ. Σωκράτης, Γείτονες). Αναγνωρίζοντας τις φιγούρες, τα παιδιά χωρίζονται σε ομάδες, πηγαίνοντας ο καθένας στο τραπεζάκι, όπου είναι ο ήρωας που βρίσκεται στην καρέκλα του.
5. **ΔΟΚΙΜΑΣΙΑ 3η – ΣΥΝΕΡΓΑΣΙΑ ΣΤΑ ΤΡΑΠΕΖΑΚΙΑ (15 λεπτά):**

**Τραπεζάκι 1 – Παιχνίδι με ζάρι (Φοίβος):** Τα παιδιά με τη σειρά ρίχνουν το ζάρι και ανάλογα με το χρώμα που θα φέρει, ανοίγουν τον αντίστοιχο φάκελο και καλούνται να συνεργαστούν για να φέρουν εις πέρας την οδηγία που περιέχει ο φάκελος:

* Κίτρινος φάκελος: αντιγράφουν τη λέξη «φόβος».
* Κόκκινος φάκελος: αναφέρουν κάτι που φοβούνται.
* Μπλε φάκελος: χωρίζουν σε 2 στήλες (κολλώντας τις εικόνες) καταστάσεις φόβου και χαράς.
* Ροζ φάκελος: βάζουν σε σειρά τις λέξεις και συνθέτουν τον τίτλο του παραμυθιού.
* Πορτοκαλί φάκελος: συναρμολογούν τη γαλάζια φάλαινα.
* Πράσινος φάκελος: εντοπίζουν τα εξώφυλλα των παραμυθιών που παρουσιάζουν ζώα που φοβούνται.

**Τραπεζάκι 2α (Φοίβος):** Στο τραπεζάκι υπάρχει κολλημένη μια καρτέλα με τη λέξη «φόβος». Τα παιδιά καλούνται να διαλέξουν τα πώματα με τα σωστά γράμματα και να συνθέσουν τη λέξη, να την αντιγράψουν και να ζωγραφίσουν κάτι που τους προκαλεί αυτό το συναίσθημα.

**Τραπεζάκι 2β (Ρόζη):** Τα παιδιά συμπληρώνουν μοτίβα και φτιάχνουν τα δικά τους μοτίβα με εικόνες που δείχνουν τα συναισθήματα Χαρά-Φόβος. Κάτω από κάθε εικόνα, τα παιδιά γράφουν και την ανάλογη λέξη.

**Τραπεζάκι 3 (Φάλαινα):** Σε ένα καλάθι υπάρχουν ανακατεμένα κομμάτια από διάφορες εικόνες. Κάθε κομμάτι έχει πάνω δεξιά μια χρωματιστή βούλα (4 χρώματα). Τα παιδιά καλούνται να ομαδοποιήσουν τις εικόνες σε 4 κουτιά, με κριτήριο το χρώμα της βούλας και ακολούθως να συναρμολογήσουν τα κομμάτια του κάθε κουτιού, τα οποία όταν συναρμολογηθούν θα παρουσιάζουν εικόνες με καταστάσεις που προκαλούν φόβο. Ακολούθως, το κάθε παιδί, περιγράφει στην ομάδα του, την εικόνα την οποία έχει συναρμολογήσει.

**Τραπεζάκι 4 (κ. Σωκράτης):** Στο τραπέζι υπάρχει ένα χαρτόνι Α3, στο οποίο είναι τοποθετημένες σε μια στήλη 4 εικόνες που παρουσιάζουν καταστάσεις που προκαλούν φόβο. Δίπλα από κάθε εικόνα υπάρχει ένας αριθμός από το 1 μέχρι το 4. Κάθε παιδί τραβά ένα χαρτάκι, το οποίο γράφει έναν από τους αριθμούς. Το παιδί περιγράφει στα υπόλοιπα παιδιά της ομάδας τι δείχνει η εικόνα με τον συγκεκριμένο αριθμό και ακολούθως επιλέγει από διάφορες εικόνες, την εικόνα που δείχνει τον τρόπο διαχείρισης της συγκεκριμένης κατάστασης και την κολλά στη διπλανή στήλη.

**Τραπεζάκι 5 (Γείτονες):** Το κάθε παιδί αναλαμβάνει να ζωγραφίσει μια σκηνή του παραμυθιού για να δημιουργηθεί το φιλμ της ιστορίας του Φοίβου και να τοποθετηθούν τα γεγονότα από την αρχή μέχρι το τέλος. Το φιλμ θα αποτελείται από 4 εικόνες για τις οποίες θα δίνεται και μια βοήθεια για τα παιδιά, σχετικά με το πως θα τις αποτυπώσουν (πχ για να ζωγραφίσουν το φόβο του Φοίβου σχετικά με το σκοτάδι στην αποθήκη, τους δίνεται η εικόνα μιας λάμπας). Όταν όλα τα παιδιά της ομάδας ζωγραφίσουν την εικόνα τους, την κολλούν στην ανάλογη θέση και έτσι συμπληρώνεται το φιλμ της ιστορίας.

**6. ΔΟΚΙΜΑΣΙΑ 4η – ΤΕΛΙΚΗ ΔΡΑΣΤΗΡΙΟΤΗΤΑ «Τα νησάκια των ναυαγών» (10 λεπτά):** Στο πάτωμα υπάρχουν τόσα κομμάτια μαλακού δαπέδου, όσα είναι και τα παιδιά. Η νηπιαγωγός λέει στα παιδιά να φανταστούν ότι τα κομμάτια είναι «νησάκια» στη θάλασσα και τα παιδιά οι ναυαγοί που προσπαθούν να γλιτώσουν από την πελώρια γαλάζια φάλαινα. Ακούγεται μουσική και τα παιδιά κινούνται ελεύθερα «κολυμπώντας στη θάλασσα». Όταν η μουσική σταματήσει τα παιδιά πρέπει να ανέβουν σε ένα κομμάτι για να γλιτώσουν από την πελώρια γαλάζια φάλαινα που εμφανίζεται και τρομάζει τους ναυαγούς. Κάθε φορά που η μουσική ξεκινάει, τα «νησάκια», λιγοστεύουν αφαιρώντας από ένα κομμάτι.

Τα κομμάτια που αφαιρούνται, τοποθετούνται σε μια γωνιά πιο πέρα στο χώρο της τάξης, σχηματίζοντας μια αρκετά μεγάλη επιφάνεια «μεγάλο νησί» ώστε στη συνέχεια να χωρέσει πάνω όλα τα παιδιά.

Όταν τα «νησάκια» πια που έχουν απομείνει στην αίθουσα είναι ελάχιστα, η νηπιαγωγός καλεί τα παιδιά να κάτσουν πάνω στο «μεγάλο νησί» που έχει σχηματιστεί με τα κομμάτια που έχουν αφαιρεθεί.

Οι ναυαγοί γλιτώνουν από την πελώρια γαλάζια φάλαινα, αλλά έχουν βρεθεί σε ένα άγνωστο «μεγάλο νησί». Στην ακρογιαλιά βρίσκουν ένα μαγικό κουτί γεμάτο με φανταστικά πράγματα.

Στη συνέχεια, ζητείται από κάθε παιδί να πάρει από ένα πράγμα (εικονοκαρτέλες ή πραγματικά αντικείμενα) και να εξηγήσει πως θα το χρησιμοποιήσει, πως δηλαδή θα του φανεί χρήσιμο για να επιστρέψει πίσω, εμποδίζοντας την πελώρια γαλάζια φάλαινα από το να το πειράξει, κρατώντας την μακριά του.

* Πιθανά αντικείμενα που θα περιέχει το κουτί: μπάλα, χαρτόκουτο, μολύβι, σκάλα, πινέλο, καλάθι, βιολί, κατσαρόλα, γυαλιά, μαντίλι, λουλούδι, καπέλο, βάρκα…

**Αξιολόγηση:** Διαμορφωτική, από την αρχή του μαθήματος και καθόλη τη διάρκεια των δραστηριοτήτων.

*\*Οι δραστηριότητες στα τραπεζάκια θα επαναληφθούν κατά τη διάρκεια των Ήσυχων Δραστηριοτήτων και του Ελεύθερου και Δομημένου Παιχνιδιού την επόμενη μέρα, ούτως ώστε να δοκιμάσουν όλα τα παιδιά σε όλες τις δραστηριότητες.*